Solen skal vi nok få rigelig at se til. Desværre er den ikke ene om at bestemme temperaturerne. Der er koldere luft på vej, og den sætter det sommerlige vejr, vi har set de sidste dage, på en gevaldig pause. Der vil tirsdag være koldest langs vestkysten. Her vil termometrene kun vise en 15-16 grader. Længere inde mod land vil man kunne få glæde af et par enkelte grader mere. Onsdag fortsætter det kolde vejr. På årets længste dag – sommersolhverv – må vi nøjes med 20 grader.  Og ikke nok med at kulden breder sig over Nordjylland, så vil vi torsdag også skulle finde os i lidt vådt fra oven. Dagen byder nemlig både på regn og torden. Er du en af dem, der ynder at se heksen flyve til Bloksbjerg, så skal du måske også overveje at væbne dig med en paraply og noget varmt tøj. Du kan se hele vejrudsigten i videoen ovenfor.

Referat:
​Efter flere solrige sommerdage går nordjyderne nogle kolde, våde dage i møde.